b'\n_START_ARTICLE_\nMarin Getaldi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nGetaldi\xc4\x87 je kon\xc4\x8dal gimnazijo v Dubrovniku verjetno leta 1588 in \xc5\xa1tudiral v Italiji na Rimskem kolegiju (Collegium Romanum, Collegio Romano), Belgiji, Franciji ter dve leti v Angliji. Na Rimskem kolegiju je poslu\xc5\xa1al Claviusova predavanja._NEWLINE_V Rimu je leta 1603 objavil delo Izbolj\xc5\xa1ani Arhimed (Promotus Archimedus) o Arhimedovem delu iz geometrije, kjer je navedel tabelo specifi\xc4\x8dnih gostot raznih trdnin in teko\xc4\x8din._NEWLINE_Leta 1607 je objavil bro\xc5\xa1uro z re\xc5\xa1itvami 42. geometrijskih problemov Variorum problematicum colletio. V njej je prvi\xc4\x8d nakazana uporaba algebre v geometriji. O geometrijski optiki je napisal sedem del. Njegove prispevke h geometriji sta navajala Huygens in Halley._NEWLINE_Izdelal je paraboli\xc4\x8dno zrcalo s premerom 2/3 m, ki ga hranijo v Narodnem pomorskem muzeju (National Meritime Museum (NMM)) v Greenwichu pri Londonu._NEWLINE_Med kraj\xc5\xa1im bivanjem v Padovi je sre\xc4\x8dal Galilea s katerim si je tudi redno dopisoval. \xc5\xbde med \xc5\xa1tudijem v Parizu je nanj zelo vplival Vi\xc3\xa8te. Zaradi njegovega znanstvenega ugleda so mu ponudili profesorsko mesto na Univerzi v Louvainu v Belgiji, ki je tedaj slovela kot ena najuglednej\xc5\xa1ih univerzitetnih sredi\xc5\xa1\xc4\x8d v Evropi. Ponudbo je zavrnil._NEWLINE_Udejstvoval se je tudi na politi\xc4\x8dnem podro\xc4\x8dju in bil leta 1606 poslanik Dubrovni\xc5\xa1ke republike v Konstantinoplu, kakor tudi \xc4\x8dlan velikega in malega sveta - dveh politi\xc4\x8dnih teles Republike. Pred smrtjo so ga izvolili za senatorja Dubrovni\xc5\xa1ke republike._NEWLINE_Njegovo najva\xc5\xbenej\xc5\xa1e delo De resolutione et compositione mathematica je iz\xc5\xa1lo v Rimu leta 1630.'